Glumač

**Glumač** je naselje u Srbiji u opštini Požega u Zlatiborskom okrugu. Prema popisu iz 2002. bilo je 803 stanovnika (prema popisu iz 1991. bilo je 864 stanovnika).

## Geografija
Glumač se prostire, severno od Požege, kroz Požešku kotlinu, uz reku Skrapež, gde se graniči sa susednim selom Vranjani. Severno se granici sa Otnjem i Čestobrodicom, severoistočno sa Donjom Dobrinjom i Loretom, istočno je brdoviti predeo, gde se nalazi selo Bakionica, na jugu se nalaze Požega, Visibaba, Radovci i Zdravčići. Saobraćajnu infrakstrukturu čini magistralni put Požega-Kosjerić, odnosno Požega-Ježevica-Divčibare (i dalje za Valjevo, Beograd...) sa većim brojem poprečnih puteva kao i pruga Beograd-Bar, odnosno Beograd-Čačak-Kraljevo.

Selo Glumač je na levoj obali reke Skrapež, sa zaseocima smeštenim po brdima i kosama, počev od planine Smišalj (u narodu poznat kao Strmac), pa preko Barica, Nikoljskog Brda, Kolibina, Drobnjačkog Brda i Kose, sve niže i niže, prema jugu, dok kod Kotaraca, ispred samog požeškog Lisišta, ne pređe u zaravan. Zemljište je ispresecano mnogim planinskim potocima, pokriveno je šumama, voćnjacima i njivama. Poslednjih od 60 do 70 godina; a naročito posle Drugog svetskog rata, mnoge porodice silaze sa brda i podižu kuće u polju, pored regionalnog puta Požega - Kosjerić, odnosno - Požega - Ježevica - Divčibare.

## Infrastruktura
Takođe postoji dom gde se održavaju sastanci mesnog odbora, i razni drugi skupovi. U Glumču se nalazi biblioteka, kao i fudbalski klub Glumač. Glumač je svojim reljefom uključen u lov i ribolov. U Glumču postoji osnovna (četvorogodišnja) škola Petar Leković koja radi za potrebe tri sela Glumča, Otnja i Vranjana.

## Ime
Selo Glumač dobilo je ime po rodonačelniku Vukićevića - Vukiću Glumcu, koga su tako zvali ili po prezimenu koje je doneo iz starog zavičaja, ili po imenu mesta, sela ili zaseoka, u starom zavičaju. Do dolaska Vukića Glumca ceo prostor koji će se docnije po njemu nazvati Glumač, ranije je, po svemu sudeći, pripadao Čestobrodici koju pod tim imenom, pominje i čuveni turski putopisac Evlija Čelebija, a koja na starim geografskim kartama zauzima prostor na levoj obali Skrapeža, severno od Požege.

## Privreda
Pored iskonskog iskustva u privrednoj radinosti, za privredni razvoj jednog kraja glavnu ulogu igraju geografski položaj i opšti klimatski uslovi. Sela poređana na ivicama požeške kotline, među kojima je i Glumač - zahvataju tri privredno geografske zone:
# Zona aluvijalne ravni, u donjim tokovima Skrapeža, prosečne nadmorske visine 304 m. Ovu ravan karakterišu dugotrajne magle.
# Zona pobrđa (oko 450 m. i više nadmorske visine) do 1830. godine uglavnom je bila pod šumom, pretežno hrastovom. Potom su počeli da se razvijaju voćnjaci u kojima će, sve do osamdesetih godina preovladati šljiva, dok će ostalih vrsta voćaka biti manje.
# Zona kotlinskog okvira (oko 700 m. nadmorske visine) zahvata manje plodno zemljište, pa uglavnom služi za pasišta, kosišta i voćnjake.

Glumač sada, je prigradsko selo, sa dosta boljom infastrukturom i mogućnostima daljeg napredovanja pre svega u poljoprivredi, a sami tim i u kulturi, obrazovanju …

## Demografija
U naselju Glumač živi 666 punoletnih stanovnika, a prosečna starost stanovništva iznosi 44,8 godina (44,1 kod muškaraca i 45,5 kod žena). U naselju ima 242 domaćinstva, a prosečan broj članova po domaćinstvu je 3,32.

Ovo naselje je velikim delom naseljeno Srbima (prema popisu iz 2002. godine), a u poslednja tri popisa, primećen je pad u broju stanovnika.

## Reference

## Vanjske veze

* Mape, aerodromi i vremenska situacija lokacija (Fallingrain)
* Satelitska mapa (Wikimapia)
* Gugl satelitska mapa (Maplandia)
* Plan naselja na mapi (Mapquest)
* Fudbalski klub Glumač